**ҚАЗАҚ ТІЛІНІҢ МӘРТЕБЕСІН АРТТЫРУ - БІЗДІҢ ПАРЫЗЫМЫЗ.**

*Есимбекова Ә. Т., қазақ тілі және әдебиеті пәнінің мұғалімі*

«Балқаш қаласы М. П. Русаков атындағы жалпы

білім беретін № 2 санаторлық мектеп-интернаты» КММ

«Ана тілі – халықтың өткен ұрпағын, қазіргі және келешек ұрпағын тарихи бір тұтастық, мызғымас бірлік, ажырамас туыстық, жағдайда мәңгілік біріктіретін сенімді құрал. Қазақ халқы ұлт болып қалыптасқалы бері, қазақ тілі өмір сүріп келеді. Тілдің иесі – кешегі қазақ, бүгінгі қазақ және болашақтағы қазақ. Тілдің ғұмыры уақыт тәрізді мәңгілік.Бұрнағы жылдарға дейін біз « Тілдер күні» мерекесін 22 қыркүйек күні атап өтетін едік. Өйткені Қазақстанда 1989 жылы 22 қыркүйекте «Тілдер туралы» Заң қабылдаған болатын. Енді Қазақстан Үкіметінің қаулысына сәйкес Қазақстан халқының «Тілдер күні» мерекесі жыл сайын 5 қыркүйекте тойланатын болды. Тілдер күні мерекесі мерзімінің ауыстырылуының себебі де жоқ емес. 5 қыркүйек - соңында «Ұлттың сақталуына да ,жоғалуына да себеп болатын нәрсенің қуаттысы - тіл» деген ұлағатты сөз қалдырған, Алаштың рухани көсемі, қазақ халқының ертеңі үшін күрескен ұлт ұстазы Ахмет Байтұрсынұлының туған күні. Сондықтан ұлт көсемінің туған күнін қазақ тілінің «қайта жаңғырып» өркендеуімен байланыста болады.

Тіл саясаты бүгінгі таңда елімізде ең өзекті, ең өткір мәселе болып отырғаны баршамызға аян. Әрине, тәуелсіз еліміздің болашағы өз тілімен ғана алға қадам басатыны белгілі. Қазіргі таңның басты мәселелерінің бірі де, бірегейі, көңіл толғандыратыны болып отыр. Қазақ тілі -біздің рухымыз. Біздің парызымыз –оны қадірлей отырып, барлық салада белсенді пайдалана отырып дамыту деп ойлаймын.Ол үшін барлық қазақ баласының тілі ана тілінде шығарып, ана тілінде тәрбиелеп,білім берілуі тиіс. Балабақшада ұлттық рухта тәрбиелеп,мектептер де қазақша оқытса ғана оң нәтиже берер еді. Әрбір мекемеде басшыдан бастап сол мекеменің ұжымына дейін осы ұғымды есте ұстау керек деп ойлаймын, сол кезде ғана біздің мемлекеттік тілге деген құрметіміз арта түседі. Мемлекеттік тіл – мемлекеттің бүкіл аумағында, қоғамдық қатынастардың барлық салаларында қолданылатын тіл болғандықтан, жүргізілетін барлық іс-қағаздары мен құжаттар мемлекеттік тілде болуы тиіс. Жиналыстар қазақша өткізіліп, баяндамалар және басқа көпшілік сөздер қазақ тілінде жасалынуы тиіс.

Еліміздің Президенті Қасым-Жомарт Тоқаев қазақ халқына жолдауында: « Еліміздің этникалық топтардың тілі мен мәдениетін дамытуға жағдай жасай береміз. Қазақ тілінің мемлекеттік тіл ретіндегі рөлі күшейіп, ұлтаралық қатынас тіліне айналатын кезеңі келеді деп есептеймін. Бірақ мұндай дәрежеге жету үшін бәріміз даңғаза жасамай,жұмыла жұмыс жүргізуіміз керек.»-деді.Осы сөздерімен Президент,ұлтжанды,ұлтын сүйетін азаматтарды,сонымен қатар осы киелі шаңырақта қазақ халқымен бір отбасындай тұрып келе жатқан басқа да ұлт өкілдерін мемлекеттік тіл мәртебесін көтеруде бірлесіп жұмылдыра жұмыс атқаруға шақырып отыр. Мемлекеттік тіл – қазақ тілін еркін меңгеруге зейін қойып, ертеңгі күні мемлекеттік тілде еркін сөйлеуді мақсат еткен ұлты қазақ азаматтары ғана емес, Қазақстанда тұратын өзге ұлт өкілдері де өз атсалысу керек. Қазақстанда тұратын жүзден аса ұлт өкілдері оның ішінде, өзіміз де жанұямызда ұл-қыздарымызға Қазақстанның халқы туралы, соның ішінде қазақ халқының тұрмыс-әдебиетін, әдет-ғұрпын, мәдениетін, тілін-мемлекеттік тілін білуі міндетті екендігін естеріне салып, білмегендерге түсіндіріп, дәріптеп отыру қажет.

Алаш арыстандарының бірі – Халел Досмұхамедов ХХ ғасырдың басында: «Тіл – жұрттың жаны. Өз тілін өзі білмеген ел болмайды. Тілінен айырылған жұрт – жойылған жұрт. Мектеп пен баспаның тілі дұрыс болса, елдің тілін көркейтіп, байытып, гүлдендіреді, мектеп пен баспада қолданудан қалған тіл –шатасқан тіл. Ол –сорлы ел, мұндай елдің тілі бұзылмай қалмайды... Ана тілін білмей тұрып,бөтенше жақсы сөйлесең,ол - күйініш. Ана тілін жақсы біліп тұрып, сөйлесең, ол – сүйініш. Өз тілін білмей тұрып, жат тілге еліктей беру- зор қате»,-деген екен.Осыны әрбір қазақ жүрегімен сезініп,терең түсіну керек. Әлемдегі алпауытты елдердің санатына енуді көздеген халықтың басты мақсаты да сауатты ұрпақ тәрбиелеу. Сауатты ұрпақ тәрбиелеу дегеніміз - ол, өз ана тілінде еркін сөйлей алатын, оны терең меңгерген, құрметтейтін ұрпақ.

Тоқсан ауыз сөздің тобықтай түйінін айтар болсақ, адамзат тарихының сандаған ғасырлар бойы жинақтаған тәжірибесі көрсеткендей, тіл қашан да қоғам өмірінің айрықша назарында тұратын құндылық. «Тіл тағдыры – ұрпақ тағдыры, ұрпақ тағдыры – ел тағдыры» деген ұранды ұстаған балаларымыз ғасырлар бойы елі мен жерін,діні мен тілін сақтап қалу жолында талай қиын-қыстау кезеңдерді басынан кешірді. Өйткені, тіл мәселесі – сол тілде қарым-қатынас жасап келе жатқан халықтың өткені мен бүгінгісін таразылай отырып,болашағын танытатын мәлім мәңгілік мәселе. Ендеше, біз тұтас елдің түп қазығына айналып,ұлтты ұйыстырушы күшке ие болып отырған мемлекеттік тіліміздің абыройын асқақтатып, этнос тілдерінің дамуына қолдау көрсетуге, оларды оңтайлы үйлестіруге, ұлтаралық келісім мен татулықты одан әрі нығайтуға ықпал ететін нақты шараларды жалғастыра беруге тиіспіз.

Тіл– өткеннің ұрпаққа қалдырған аманаты, бүгінгі күннің абыройы, ертеңгі күннің кепілі. Сондықтан да өз ана тіліміздің қадірін біліп, өз тілімізде дұрыс сөйлесе білу – әр қазақ баласының бірден - бір міндеті болып табылады. Иә, тіл мәселесі – аса күрделі, аса жауапты мәселе. Қазақ елі барда, қазақ тілі де болады. Өседі. Өркендейді. Тіл мәртебесі – ел мерейі. Ана тіліміздің мәртебесін үстем етіп, еліміздің мерейін көтерейік. Әлем таныған ел болу үшін ана тіліміздің жұлдызын биіктетуіміз керек. Бұл - біздің басты парызымыз. Тіліміздің тағдыры өз қолымызда, тіліміздің мәртебесін көтерейік!